Folketing
2005-03-17

Jeg har da også været lydhør over for nogle af de argumenter, der er blevet fremført, men på den anden side synes jeg for det første, at trafiksituationen er så speciel og kompleks på Sjælland, at det er fornuftigt kun at have ét selskab der, og for det andet synes jeg, at lovforslaget er indrettet sådan, at man er nødt til at inddrage lokale ønsker og behov, så frygten for, at man kan udsulte eller nedprioritere et udkantsområde, er ubegrundet. Det er i hvert fald vigtigt for os, at der netop i udkantsområderne er en fornuftig form for kollektiv trafik, så det dermed også bliver attraktivt at bo der. De afgørende beslutninger om serviceniveauet, altså hvor mange ruter der skal være, og hvor tit de skal køre, skal træffes ude i kommunerne. Det er jo kommunerne, der selv skal betale, og det er også dem, der har den bedste fornemmelse af, hvad der er brugernes behov.